
bmch הכתיבה
בס"ד

בס"ד
פרשת האזינו, תשפ"ז, מספר 1685

ראש השנה – זכר ליציאת מצרים? 

רוני אלשיך
"וַתִּתֶּן לָנוּ ה' א-לוהינו בְּאַהֲבָה אֶת יוֹם הַזִּכָּרוֹן הַזֶּה, יוֹם תְּרוּעָה  מִקְרָא קֹדֶשׁ זֵכֶר לִיצִיאַת מִצְרָיִם".
הגם שמדובר בנוסח אחיד לחגים, ניתן להניח שרבים שאלו את עצמם מה לראש השנה וליציאת מצרים? 

התשובה הראשונה שלכאורה עולה במחשבה היא מאמר חז"ל בגמרא: "בְּרֹאשׁ הַשָּׁנָה בָּטְלָה עֲבוֹדָה מֵאֲבוֹתֵינוּ בְּמִצְרַיִם, בְּנִיסָן נִגְאֲלוּ, בְּתִשְׁרִי עֲתִידִין לִיגָּאֵל" (ראש השנה יא ע"א). 

האם זה מספיק כדי לקשור את יום הדין ליציאת מצרים? באותה מידה ניתן היה לקשור אותו לירידה למצרים, שהרי בדף הקודם בגמרא (למעשה רק שורה אחת לאחור) אנו  מוצאים: "בְּרֹאשׁ הַשָּׁנָה יָצָא יוֹסֵף מִבֵּית הָאֲסוּרִין" (ראש השנה י ע"ב). מכאן הרי החלה הירידה למצרים...

דומה שיש לחפש קשר עמוק יותר הנרמז באופן ציורי בירושלמי:

וְחוֹרָנָה אָמַר: אֵי זוֹ אוּמָּה כְאוּמָּה הַזָֹּאת. בְּנוֹהֵג שֶׁבָּעוֹלָם הַשִּׁלְטוֹן אוֹמֵר: הַדִּין הַיּוֹם, וְהַלֵּיסְטֵיס אוֹמֵר: לְמָחָר הַדִּין. לְמִי שׁוֹמְעִין? לֹא לַשִּׁלְטוֹן? אֲבָל הַקָּדוֹשׁ בְּרוּךְ הוּא אֵינוֹ כֵן. אָמְרוּ בֵית דִּין: הַיּוֹם רֹאשׁ הַשָּׁנָה. הַקָּדוֹשׁ בָּרוּךְ הוּא אוֹמֵר לְמַלְאֲכֵי הַשָׁרֵת: הֶעֱמִידוּ בִימָה [יַעַמְדּוּ סֻנֵיגוֹרִין יַעַמְדּוּ קַטֵּיגוֹרִין. שֶׁאָמְרוּ בָנַי. הַיּוֹם רֹאשׁ הַשָּׁנָה.]. נִמְלְכוּ בֵית דִּין לְעָבְרָהּ לְמָחָר. הַקָּדוֹשׁ בָּרוּךְ הוּא אוֹמֵר לְמַלְאֲכֵי הַשָׁרֵת: הֶעֱבִירוּ בִימָה לְמָחָר. יַעַבְרוּ סֻנֵיגוֹרִין יַעַבְרוּ קַטֵּיגוֹרִין. שֶׁנִּמְלְכוּ בָנַיי לְעָבְרָהּ לְמָחָר. מַה טָעַם? כִּי חוֹק לְיִשְׂרָאֵל הוּא מִשְׁפָּט לֵאלֹהֵי יַעֲקֹב. אִם אֵינוֹ חוֹק לִיִשְׂרָאֵל כִּבְיָכוֹל אֵינוֹ מִשְׁפָּט לֵאלֹהֵי יַעֲקב (ירושלמי- ראש השנה א', ג'). 
הירושלמי מציג את "כפיפות" העיתוי של דינו של הקב"ה לקידוש החודש על ידנו.

ציורי פחות אך בוטה יותר, אנו מוצאים במשנה, ובהמשכה בגמרא, בהתייחס ליום הכיפורים: 

מַתְנִיתין: מַעֲשֶׂה שֶׁבָּאוּ שְׁנַיִם וְאָמְרוּ: רְאִינוּהוּ שַׁחֲרִית בַּמִּזְרָח, וְעַרְבִית בַּמַּעֲרָב. אָמַר רַבִּי יוֹחָנָן בֶּן נוּרִי: עֵדֵי שֶׁקֶר הֵם. כְּשֶׁבָּאוּ לְיַבְנֶה קִיבְּלָן רַבָּן גַּמְלִיאֵל. וְעוֹד, בָּאוּ שְׁנַיִם וְאָמְרוּ: רְאִינוּהוּ בִּזְמַנּוֹ, וּבְלֵיל עִיבּוּרוֹ לֹא נִרְאָה, וְקִיבְּלָן רַבָּן גַּמְלִיאֵל. אָמַר רַבִּי דּוֹסָא בֶּן הוֹרְכִּינָס: עֵדֵי שֶׁקֶר הֵן, הֵיאַךְ מְעִידִים עַל הָאִשָּׁה שֶׁיָּלְדָה וּלְמָחָר כְּרֵיסָהּ בֵּין שִׁינֶּיהָ? אָמַר לוֹ רַבִּי יְהוֹשֻׁעַ: רוֹאֶה אֲנִי אֶת דְּבָרֶיךָ. שָׁלַח לוֹ רַבָּן גַּמְלִיאֵל: גּוֹזְרַנִי עָלֶיךָ שֶׁתָּבֹא אֶצְלִי בְּמַקֶּלְךָ וּבִמְעוֹתֶיךָ בְּיוֹם הַכִּפּוּרִים שֶׁחָל לִהְיוֹת בְּחֶשְׁבּוֹנֶךָ. הָלַךְ וּמְצָאוֹ רַבִּי עֲקִיבָא מֵיצֵר, אָמַר לוֹ: יֵשׁ לִי לִלְמוֹד שֶׁכׇּל מַה שֶּׁעָשָׂה רַבָּן גַּמְלִיאֵל עָשׂוּי, שֶׁנֶּאֱמַר: ״אֵלֶּה מוֹעֲדֵי ה׳ מִקְרָאֵי קֹדֶשׁ אֲשֶׁר תִּקְרְאוּ אֹתָם״, בֵּין בִּזְמַנָּן בֵּין שֶׁלֹּא בִּזְמַנָּן — אֵין לִי מוֹעֲדוֹת אֶלָּא אֵלּוּ... נָטַל מַקְלוֹ וּמְעוֹתָיו בְּיָדוֹ, וְהָלַךְ לְיַבְנֶה אֵצֶל רַבָּן גַּמְלִיאֵל בַּיּוֹם שֶׁחָל יוֹם הַכִּפּוּרִים לִהְיוֹת בְּחֶשְׁבּוֹנוֹ. עָמַד רַבָּן גַּמְלִיאֵל וּנְשָׁקוֹ עַל רֹאשׁוֹ, אָמַר לוֹ: בּוֹא בְּשָׁלוֹם 

* רוני אלשיך שימש בעבר כסגן ראש השב"כ ומפכ"ל לשעבר של משטרת ישראל.
רַבִּי וְתַלְמִידִי! רַבִּי — בְּחׇכְמָה, וְתַלְמִידִי — שֶׁקִּבַּלְתָּ אֶת דְּבָרַי. גמרא: אָמַר לוֹ: רַבִּי, תַּרְשֵׁינִי לוֹמַר לְפָנֶיךָ דָּבָר אֶחָד שֶׁלִּמַּדְתַּנִי. אָמַר לוֹ: אֱמוֹר. אָמַר לוֹ: הֲרֵי הוּא אוֹמֵר ״אֹתָם״ ״אֹתָם״ ״אֹתָם״ שָׁלֹשׁ פְּעָמִים. ״אַתֶּם״ — אֲפִילּוּ שׁוֹגְגִין, ״אַתֶּם״ — אֲפִילּוּ מְזִידִין, ״אַתֶּם״ — אֲפִילּוּ מוּטְעִין. בַּלָּשׁוֹן הַזֶּה אָמַר לוֹ: עֲקִיבָא נִחַמְתַּנִי, נִחַמְתַּנִי (ראש השנה כד ע"ב – כה ע"א).
מהרישא של המשנה עולה, שרבי יהושע וקודמיו צודקים במצב הדברים,  ורבן גמליאל טועה. והפעם מדובר באיסור כרת של תענית יום הכיפורים! והגמרא מיד מחדדת: ״אַתֶּם״ — אֲפִילּוּ שׁוֹגְגִין, ״אַתֶּם״ — אֲפִילּוּ מְזִידִין, ״אַתֶּם״ — אֲפִילּוּ מוּטְעִין.
גם באגדה שבירושלמי, קידוש החודש משפיע לא רק על תזמון יום הדין, אלא גם על הדין עצמו, כמו מצוות תקיעת שופר, ובהמשך עונש כרת ביום הכיפורים. אך יש לשים לב; בבבלי, אין מדובר בעניין טכני (היו או לא היו עדים), הדברים אמורים גם בהתייחס לבית דין מוטעה או אפילו מזיד!!

עדיין, קשר הלכתי "טכני" שכזה, אינו מספק כדי להפוך את ראש השנה או את יום הכיפורים ל"זכר ליציאת מצרים", ויש לפענח את הקשר המהותי, שאולי ישפוך אור גם על הסיבה למדרש ההלכה: ״אַתֶּם״ — אֲפִילּוּ שׁוֹגְגִין, ״אַתֶּם״ — אֲפִילּוּ מְזִידִין, ״אַתֶּם״ — אֲפִילּוּ מוּטְעִין.

רש"י פותח את פירושו לתורה בקושייה מדוע  פותחת התורה בבראשית: 

        אָמַר רַבִּי יִצְחָק, לֹא הָיָה צָרִיךְ לְהַתְחִיל אֶת הַתּוֹרָה אֶלָּא מֵהַחֹדֶשׁ הַזֶּה לָכֶם, שֶׁהִיא מִצְוָה רִאשׁוֹנָה שֶׁנִּצְטַוּוּ בָּהּ יִשׂרָאֵל.

כבר עמדו פרשני רש"י כמו הרא"ם, שפתי חכמים ועוד על ההדגשה "שנצטוו בה ישראל", כדי לתרץ מדוע רש"י "מדלג" על מצוות שניתנו לפני קימומו של העם, בטרם קיבלנו את "תורת משה" (כמו למשל מצוות גיד הנשה). 

ודוק, אין מדובר בתירוץ מילולי, אלא מהותי: המצווה הראשונה שבה נצטווה עם ישראל כעם. ומכאן הוה אמינא (הייתי אומר) להתחיל דווקא שם את התורה. 
ושוב נשאלת השאלה, מדוע זו המצווה הראשונה שבה נצטווינו כעם? ואולי חשוב מכך, מדוע לא מדוע לא "המתינה" המצווה לקבלת התורה והקדימה את יציאת מצרים? 
נדמה שהתשובה לכך פשוטה כפי שלימדנו ריה"ל: "עבדי זמן עבדי עבדים הם, עבד ה' הוא לבד חופשי" (דיואן רבי יהודה הלוי).
עם ישראל עומד לצאת מעבדות לחירות. תנאי ראשון לחירותו של אדם הוא להיות אדון לזמנו. ברמת העם, ה"אדנות" מיוצגת במעמד קידוש החודש עבור כלל העם. 

הַחֹדֶשׁ הַזֶּה לָכֶם רֹאשׁ חֳדָשִׁים רִאשׁוֹן הוּא לָכֶם לְחׇדְשֵׁי הַשָּׁנָה. דַּבְּרוּ אֶל כׇּל עֲדַת יִשְׂרָאֵל לֵאמֹר בֶּעָשֹׂר לַחֹדֶשׁ הַזֶּה וְיִקְחוּ לָהֶם אִישׁ שֶׂה לְבֵית אָבֹת שֶׂה לַבָּיִת (שמ' יב:ב-ג). 
וְהָיָה לָכֶם לְמִשְׁמֶרֶת עַד אַרְבָּעָה עָשָׂר יוֹם לַחֹדֶשׁ הַזֶּה וְשָׁחֲטוּ אֹתוֹ כֹּל קְהַל עֲדַת יִשְׂרָאֵל בֵּין הָעַרְבָּיִם (יב:ו).
שִׁבְעַת יָמִים מַצּוֹת תֹּאכֵלוּ אַךְ בַּיּוֹם הָרִאשׁוֹן תַּשְׁבִּיתוּ שְּׂאֹר מִבָּתֵּיכֶם כִּי כׇּל אֹכֵל חָמֵץ וְנִכְרְתָה הַנֶּפֶשׁ הַהִוא מִיִּשְׂרָאֵל מִיּוֹם הָרִאשֹׁן עַד יוֹם הַשְּׁבִעִי (יב:טו).

עיתוי לקיחת השה בפסח מצרים, כמו גם זמן אכילת המצות ואיסור חמץ בכרת בפסח דורות, תלויים בקידוש החודש.

לפני יציאת מצרים מתקבלת השליטה בזמן. עם זאת, השחרור מעולה של העבדות, תלוי בשעבוד לאדון הכול: "עבד ה' הוא לבד חופשי", ותהליך זה יושלם לכאורה במתן תורה: "'חרות על הלוחות'. אל תקרא חרות אלא חירות. שאין לך בן חורין אלא מי שעוסק בתלמוד תורה" (משנה אבות, ו, ב).
לדורות: השעבוד לאדון הכול הוא מרכזו של ראש השנה, בו אנו ממליכים את הקב"ה עלינו. אם כן, יציאת מצרים היא המועד שבו הפכו ישראל ל"מקדשי הזמנים", הן אלה המציינים ישירות את יציאת מצרים, והן את יתר מועדי השנה התלויים במצווה הראשונה שבה נצטוו ישראל. 

כדאי לשים לב להקבלה (דומני ששמעתי אותה מפי הרב ראובן ששון) בין המבנה של חודש תשרי לזה של ניסן. הקבלה זו קשורה לכאורה גם למחלוקת (אם אכן חולקים, ראו להלן) האם בתשרי נברא העולם או אולי בניסן. 

בשני החודשים אנו רואים שלושה מועדים מקבילים: בראשון לחודש, בעשור לחודש, ואז: בחמישה עשר בו.

בתשרי אנו רואים בתאריכים אלה מדרגות בתשובה; יום הדין, יום הכפרה ו"ראשון לחשבון עוונות".
 בניסן ניתן לראות בהם מדרגות בהשגת החירות: אדנות על הזמן, "משיכת" אלוהי מצרים וקשירתו לכרעי המיטה ואז – בחמישה עשר שחיטתו... כאקט משמעותי של חירות, בעיקר לאור העובדה שלאחר שחיטת הפסח ממתינים לבוקר ללא חשש מהמשעבדים. 

במבט עמוק יותר, זו איננה רק סימטריה. החירות והתשובה שזורים זה בזה. כדי לחזור בתשובה, יש "לשחרר" את כל השעבודים שבהם נתון האדם; ללא חירות, לא ניתן להיות עבד ה'. 

ואכן, בתוספות, בהתייחס למחלוקת מתי נברא העולם, ר"ת אומר כי "אלו ואלו דברי א-לוהים חיים"
 (ר"ה כז ע"א) ומסביר כי בתשרי נברא העולם ב"מחשבה" ("הרת עולם"? ר.א.) ובניסן הוא נברא בפועל. בעקבותיו, העוסקים בפנימיות כאר"י (מצוטט ב"קדושת לוי", ליקוטים) ורבים אחרים הסבירו איש כדרכו, והכריעו לשיטתם בשאלה האם אכן מדובר במחלוקת. 

כך או אחרת, התורה פותחת בבראשית עם "א-לוהי הטבע", שברא גם את השבת שהיא "קביעא וקיימא", ומייד כש"א-לוהי ההיסטוריה"
 התגלה לעם ישראל, הפך העם כבר במצווה הראשונה ל"מקדש הזמנים": "אָמַר אַבָּיֵי: שַׁבָּת קְבִיעָא וְקַיְימָא, יוֹם הַכִּפּוּרִים – בֵּי דִינָא דְּקָא קָבְעִי לֵיהּ" (חולין קא ע"ב).
הקמת העם, בניית חירותו ומושג התשובה קשורים אם כן קשר בל ינתק, עד כי נכון לומר: "זכר ליציאת מצרים".
דף שבועי, גיליון 1685, פרשת האזינו, תשפ"ז
הדף השבועי מופץ בסיוע קרן הנשיא
לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
�" וּלְקַחְתֶּם לָכֶם בַּיּוֹם הָרִאשׁוֹן. וְכִי רִאשׁוֹן הוּא, וַהֲלֹא יוֹם חֲמִשָּׁה עָשָׂר הוּא, וְאַתְּ אָמַרְתְּ בַּיּוֹם הָרִאשׁוֹן. אֶלָּא רִאשׁוֹן הוּא לְחֶשְׁבּוֹן עֲוֹנוֹת"... (תנחומא אמור, כב' א).


�  התוס' מתייחס לסתירה בפיוטי הקליר בין זה של שמיני עצרת (כשיטת ר' אליעזר) ובין הפיוט בפסח (כשיטת ר' יהושע). 


� או בניסוח אחר: "וא"כ בודאי עולם הנסים נברא בניסן ועולם הטבע בתשרי. וע"כ ישראל שכל מציאותם היא דרך נס... ע"כ מונין החדשים מניסן... ומלכי אוה"ע מתשרי" (שם משמואל, פרשת ויקהל).

